इक दिन बूआ कौड़ी, ज्यूनी लुहारी कन्ने, अपने बापू दे नमें खेतरै च नमीं फसलै दा रूप-शलैपा दिक्खन आई। ओह् ऐसा समांहा जे उस लाके च हर पासै कनकां मटोई गेदियां हियां ते उंदे सिट्टें च डोड्ढी डाने भरोई आए हे। बूआ कौड़ी दियां दूइयां स्हेलड़ियां अपने-अपने खेतरें च जंदियां ते सिट्टें गी खुंडियै, हत्थें दियें तलियें च उनेंगी मलियै दोद्धी कनकू दे दाने चाएं-चाएं खंदियां हियां। अज्ज बूआ दा बी मन कीता जे ओह् बी अपने बापू दे खेतरें चा कनकू द दोद्धी दाने लेइयै खा ओह् एह् सोचियै कनकू दा सिट्टा त्रोड़न गै लगी ही जे ओह्दे बापू ऐसा करने’शा ठाकेआ। जित्तो ने, अपनी लाडली धिऊ गी, इन्नी ममूली सारी बी सद्दर पूरी की नेईं करन दित्ती ? कोल खड़ोते दे ईसो, रुल्लो ते ओदी घरै-आली ज्सूनी सब जने इस गल्ला पर बड़े हरान हे। की नेईं लैन दित्ते जित्तो ने दो सिट्टे अपनी कंजक गी ? लोकगाथा-कारा ने इस प्रसंगै दी चर्चा इस चाल्ली कीती ऐ :-